ToekomsVenster: Waar is jou broer?Foto: Kat Smith/Pexels.com Toe vra die Here vir Kain: “Waar is jou broer Abel?” en Kain antwoord: “Ek weet nie. Moet ek dan my broer oppas?” – Gen. 4:9 Skaars is Adam en Eva uit die paradys of die eerste moord word gepleeg. Sonde en rebellie sit hul vernietigende werk voort in die lewens van mense, in hierdie geval Kain en Abel. Beide bring offers aan die Here. Verskeie redes word aangevoer waarom God die een offer aanvaar en die ander nie. Die reaksie van Kain verduidelik dat sy hart nie reg was voor God nie. Hy het nie die eer van God in gedagte gehad nie maar wou God se guns wen deur te offer. Abel daarenteen kom dood eerlik na die Here toe, sonder enige bybedoelings. Kain word met onweerstaanbare jaloesie gevul. Hy slaan sy broer dood en probeer dit wegsteek. As God hom vra na sy broer is hy gefrustreerd en arrogant. Is ek my broer se oppasser wil hy van die Almagtige God weet. Dit is interessant dat God nie vrae vra omdat Hy nie weet nie. Hy vra vrae om mense tot insig te bring. Kain weier egter om eerlik te wees. Die oordeel word oor hom uitgespreek. Die antwoord op die retoriese vraag is inderdaad, ja. Ons het verantwoordelikheid vir mekaar. Ons kan inderdaad met die vraag waar is jou broer gekonfronteer word. Het jy iewers die verantwoordelikheid wat jy instinktief aangevoel het verwaarloos en jou broer iewers langs die pad verloor, selfs wreed weggestoot en vervreem?